CELEX: 32005L0026
Language: sk
Date: 2005-03-21 00:00:00
Title: Smernica Komisie 2005/26/ES z 21. marca 2005, ktorou sa ustanovuje zoznam zložiek potravín alebo látok dočasne vylúčených z prílohy IIIa k smernici 2000/13/ESText s významom pre EHP

22.3.2005   
            
            
               SK
            
            
               Úradný vestník Európskej únie
            
            
               L 75/33
            
         
      SMERNICA KOMISIE 2005/26/ES
   z 21. marca 2005,
   ktorou sa ustanovuje zoznam zložiek potravín alebo látok dočasne vylúčených z prílohy IIIa k smernici 2000/13/ES
   (Text s významom pre EHP)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na smernicu Európskeho parlamentu a Rady 2000/13/ES z 20. marca 2000 o aproximácii právnych predpisov členských štátov týkajúcich sa označovania, prezentácie a reklamy potravín (1), najmä na jej druhý pododsek ods. 11 článku 6,
   keďže:
   
               (1)
            
            
               Prílohou IIIa k smernici 2000/13/ES sa ustanovuje zoznam zložiek potravín, ktoré je potrebné uviesť na označení, keďže je možné, že u citlivých jedincov vyvolávajú negatívne reakcie.
            
         
               (2)
            
            
               V súlade so smernicou 2000/13/ES môže Komisia z prílohy IIIa k tejto smernici dočasne vylúčiť určité zložky alebo výrobky vyrobené z týchto zložiek v prípade, že výrobcovia potravín alebo ich združenia vykonajú vedecké štúdie, aby dokázali, že tieto zložky alebo výrobky spĺňajú podmienky definitívneho vylúčenia z uvedenej prílohy.
            
         
               (3)
            
            
               Komisia obdržala 27 žiadostí týkajúcich sa 34 zložiek alebo výrobkov vyrobených z týchto zložiek, z ktorých 32 spadá do oblasti pôsobnosti tejto smernice a ktoré boli na vedecké posúdenie predložené Európskemu úradu pre bezpečnosť potravín (EÚBP).
            
         
               (4)
            
            
               Na základe informácií poskytnutých žiadateľmi a ostatných dostupných informácií Európsky úrad pre bezpečnosť potravín posúdil, že určité výrobky vyrobené z týchto zložiek nemôžu alebo je veľmi pravdepodobné, že nemôžu u jednotlivých jedincov vyvolať negatívne reakcie. V určitých prípadoch EÚBP usúdil, že nemôže dospieť k žiadnemu definitívnemu záveru napriek tomu, že neboli uvedené žiadne hlásené prípady.
            
         
               (5)
            
            
               Výrobky alebo zložky, ktoré spĺňajú tieto podmienky by sa preto mali dočasne vylúčiť z prílohy IIIa k smernici 2000/13/ES,
            
         PRIJALA TÚTO SMERNICU:
   Článok 1
   Zložky alebo látky uvedené v prílohe k tejto smernici sú až do 25. novembra 2007 vylúčené z prílohy IIIa k smernici 2000/13/ES.
   Článok 2
   1.   Členské štáty prijmú a uverejnia zákony, iné právne predpisy a správne opatrenia potrebné na dosiahnutie súladu s touto smernicou najneskôr do 21. septembra 2005. Členské štáty bezodkladne oznámia Komisii znenie týchto ustanovení a korelačnú tabuľku takýchto ustanovení a tejto smernice.
   Členské štáty uplatňujú tieto ustanovenia od 25. novembra 2005.
   Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
   2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
   Článok 3
   Táto smernica nadobúda účinnosť dňom nasledujúcim po jej uverejnení v Úradnom vestníku Európskej únie.
   Článok 4
   Táto smernica je určená členským štátom.
   
      V Bruseli 21. marca 2005
      
         
            Za Komisiu
         
         Markos KYPRIANOU
         
         
            člen Komisie
         
      
   
   
      (1)  Ú. v. ES L 109, 6.5.2000, s. 29. Smernica naposledy zmenená a doplnená smernicou 2003/89/ES (Ú. v. EÚ L 308, 25.11.2003, s. 15).
   
      PRÍLOHA
      Zoznam zložiek potravín a látok, ktoré sú dočasne vylúčené z prílohy IIIa k smernici 2000/13/ES
      
                  Zložky
               
               
                  Výrobky vyrobené z týchto zložiek, ktoré sú dočasne vylúčené
               
            
                  Obilniny obsahujúce glutén
               
               
                  
                              —
                           
                           
                              pšeničný glukózový sirup vrátane dextrózy (1)
                              
                           
                        
                              —
                           
                           
                              pšeničné maltodextríny (1)
                              
                           
                        
                              —
                           
                           
                              jačmenný glukózový sirup
                           
                        
                              —
                           
                           
                              obilniny použité v destilátoch pri výrobe liehovín
                           
                        
            
                  Vajcia
               
               
                  
                              —
                           
                           
                              vaječný lysozým použitý vo víne
                           
                        
                              —
                           
                           
                              vaječný albumín použitý ako prostriedok na čírenie vína a muštu
                           
                        
            
                  Ryby
               
               
                  
                              —
                           
                           
                              rybacia želatína použitá ako nosič vitamínov a aromatických látok
                           
                        
                              —
                           
                           
                              rybacia želatína alebo rybací glej použité ako prostriedok na čírenie piva, muštu a vína
                           
                        
            
                  Sója
               
               
                  
                              —
                           
                           
                              úplne rafinovaný sójový olej a tuk (1)
                              
                           
                        
                              —
                           
                           
                              prírodné zmiešané tokoferoly (E 306), prírodný D-alfa-tokoferol, prírodný D-alfa-tokoferolacetát, prírodný D-alfa-tokoferolsukcinát sójového pôvodu
                           
                        
                              —
                           
                           
                              fytosteroly a estery fytosterolov získané z rastlinných olejov sójového pôvodu
                           
                        
                              —
                           
                           
                              fytostanolester získaný zo sterolov rastlinného oleja sójového pôvodu
                           
                        
            
                  Mlieko
               
               
                  
                              —
                           
                           
                              srvátka použitá v destilátoch pri výrobe liehovín
                           
                        
                              —
                           
                           
                              laktitol
                           
                        
                              —
                           
                           
                              mliečne (kazeínové) výrobky použité ako prostriedok na čírenie muštu a vín
                           
                        
            
                  Orechy
               
               
                  
                              —
                           
                           
                              orechy použité v destilátoch pri výrobe liehovín
                           
                        
                              —
                           
                           
                              orechy (mandle, vlašské orechy) použité (ako aróma) do liehovín
                           
                        
            
                  Zeler
               
               
                  
                              —
                           
                           
                              olej z listu a semien zeleru
                           
                        
                              —
                           
                           
                              oleorezín zo zelerového semena
                           
                        
            
                  Horčica
               
               
                  
                              —
                           
                           
                              horčicový olej
                           
                        
                              —
                           
                           
                              olej z horčicového semena
                           
                        
                              —
                           
                           
                              oleorezín z horčicového semena
                           
                        
            
         (1)  Ako aj výrobky z neho, pokiaľ proces, ktorému sa podrobili, pravdepodobne nezvýši stupeň alergénnosti stanovený Európskym úradom pre bezpečnosť potravín pre príslušný výrobok, z ktorého pochádzajú.